b'\n_START_ARTICLE_\nHepatitis E\n_START_PARAGRAPH_\nHepatitis E je vrsta hepatitisa (vnetne bolezni jeter), ki ga povzro\xc4\x8da virus hepatitisa E (VHE); prena\xc5\xa1a se s kontaminirano vodo in hrano (fekalnooralni prenos). HEV je ikozahedralni RNK-virus; njegov genom predstavlja enovija\xc4\x8dna RNK velikosti 7,5 kilobaz. Je ena od petih poznanih vrst virusov hepatitisa (poleg VHA, VHB, VHC in VHD). Prvo oku\xc5\xbebo z virusom VHE so opisali leta 1955, in sicer je \xc5\xa1lo za izbruh bolezni v indijski prestolnici New Delhi.\n_START_SECTION_\nEpidemiologija\n_START_PARAGRAPH_\nPojavnost hepatitisa E je ve\xc4\x8dja pri mladostnikih in odraslih med 15. in 40. letom starosti. Otroci redkeje zbolijo in velikokrat oku\xc5\xbeba ostane nesimptomatska. Smrtnost je nasplo\xc5\xa1no nizka in hepatitis E velja za t. i.\xc2\xa0\xc2\xbbsamoomejujo\xc4\x8do\xc2\xab\xc2\xa0bolezen, kar pomeni, da po navadi sam po sebi izzveni in bolnik povsem okreva. Vendar sama oku\xc5\xbeba, ki obi\xc4\x8dajno traja ve\xc4\x8d tednov, mo\xc4\x8dno zmanj\xc5\xa1a bolnikovo sposobnost za delo in druge dejavnosti. V dolo\xc4\x8denih primerih pride do hude akutne bolezni jeter, ki je smrtna v okoli 2\xc2\xa0%. Klini\xc4\x8dno je hepatitis E primerljiv s hepatitisom A, vendar je prvi nevarnej\xc5\xa1i za nose\xc4\x8dnice ter se povezuje s sindromom, imenovanim fulminantna odpoved jeter. Pri nose\xc4\x8dnicah, zlasti v zadnjem trimese\xc4\x8dju, je smrtnost povi\xc5\xa1ana in zna\xc5\xa1a okoli 20\xc2\xa0%._NEWLINE_\xc4\x8ceprav obstaja en serotip virusa, so doslej poro\xc4\x8dali o 4 razli\xc4\x8dnih genotipih. Genotipa 1 in 2 sta omejena na ljudi in ju povezujejo z ve\xc4\x8djimi izbruhi bolezni in epidemijami v dr\xc5\xbeavah v razvoju s slabimi higienskimi razmerami. Genotipa 3 in 4 lahko oku\xc5\xbeita ljudi, pra\xc5\xa1i\xc4\x8de in druge \xc5\xbeivali in povzro\xc4\x8dajo sporadi\xc4\x8dne primere hepatitisa E tako v razvitem svetu kot v dr\xc5\xbeavah v razvoju._NEWLINE_Genotip 1 oku\xc5\xbei zlasti ljudi v starostni skupini od 15 do 35 let ter povzro\xc4\x8da smrt pri okoli 1\xc2\xa0% primerov. Genotipa 3 in 4 sta najpogostej\xc5\xa1a na Japonskem in se pogosteje pojavljata pri ljudeh, starej\xc5\xa1ih od 60 let; smrtnost zna\xc5\xa1a med 5 in 10\xc2\xa0%. Za zdravljenje se uporablja prednizolon, vendar u\xc4\x8dinkovitost zdravljenja ni podprta z ob\xc5\xa1irnej\xc5\xa1imi raziskavami.\n_START_SECTION_\nGeografska porazdelitev\n_START_PARAGRAPH_\nHepatitis E je prisoten v ve\xc4\x8dini dr\xc5\xbeav v razvoju ter v vseh dr\xc5\xbeavah z vro\xc4\x8dim podnebjem. Raz\xc5\xa1irjen je v Jugovzhodni Aziji, Srednji Ameriki, Indiji in v severni in osrednji Afriki. Najve\xc4\x8dji izbruhi bolezni so bili v New Delhiju v Indiji (30.000 primerov med letoma 1955 in 1956), Mjanmaru (20.0000 primerov med letoma 1976 in 1977), v Ka\xc5\xa1mirju (52.000 primerov leta 1978), Kanpurju (79.000 primerov leta 1991) in na Kitajskem (100.000 primerov med letoma 1986 in 1988).\n_START_SECTION_\nPrenos\n_START_PARAGRAPH_\nOku\xc5\xbeba se prena\xc5\xa1a predvsem s fekalno kontaminacijo vode ali hrane (fekalnooralna pot); prenos iz \xc4\x8dloveka na \xc4\x8dloveka je redek.\n_START_SECTION_\nPrepre\xc4\x8devanje\n_START_PARAGRAPH_\nNajpomembnej\xc5\xa1i ukrep za prepre\xc4\x8devanje oku\xc5\xbebe je izbolj\xc5\xa1anje higienskih razmer, kar zajema ustrezno ravnanje z odpadki, zvi\xc5\xa1anje standardov pri oskrbi z vodo, izbolj\xc5\xa1anje osebnih higienskih navad ter ustrezna predelava hrane. Razvili so \xc5\xbee tudi cepivo z rekombinantnimi virusnimi beljakovinami in ga nedavno preskusili na populaciji z visokim tveganjem za oku\xc5\xbebo (voja\xc5\xa1ko osebje v dr\xc5\xbeavah v razvoju). Rezultati ka\xc5\xbeejo, da je cepivo varno in u\xc4\x8dinkovito, vendar so potrebne nadaljnje raziskave za oceno dolgoro\xc4\x8dne za\xc5\xa1\xc4\x8dite ter ovrednotenje stro\xc5\xa1kovne u\xc4\x8dinkovitosti cepljenja.'